b'\n_START_ARTICLE_\nMustat seminolit\n_START_PARAGRAPH_\nMustat seminolit on nykyhistorioitsijoiden k\xc3\xa4ytt\xc3\xa4m\xc3\xa4 k\xc3\xa4site amerikkalaisesta kansanryhm\xc3\xa4st\xc3\xa4, joka polveutui orjista, jotka karkasivat is\xc3\xa4nnilt\xc3\xa4\xc3\xa4n Etel\xc3\xa4-Carolinan ja Georgian rannikoilta Floridan metsiin. Siell\xc3\xa4 karanneet orjat liittyiv\xc3\xa4t paikallisiin intiaaniheimoihin, joista suurin oli seminolit. Nykyisin mustien seminolien j\xc3\xa4lkel\xc3\xa4isi\xc3\xa4 asuu Oklahomassa, Teksasissa, Meksikossa ja Bahama-saarilla.\n_START_SECTION_\nAlkuper\xc3\xa4\n_START_PARAGRAPH_\nEnsimm\xc3\xa4iset afrikkalaiset saapuivat Pohjois-Amerikkaan espanjalaisten mukana vuonna 1526. Retkikunnan aikomus oli perustaa siirtokunta nykyisen Etel\xc3\xa4-Carolinan rannikolle, mutta hanke ep\xc3\xa4onnistui. Kaksi vuotta my\xc3\xb6hemmin purjehti mustilla orjilla vahvistettu \xc3\x81lvar N\xc3\xba\xc3\xb1ez Cabeza de Vacan retkikunta Floridaan. Brittil\xc3\xa4iset eiv\xc3\xa4t tuoneet mustia orjia ensimm\xc3\xa4isten siirtokuntiensa mukana, vaan aloittivat orjaty\xc3\xb6voiman kuljetukset vasta vuonna 1619, jolloin Jamestowniin kuljetettiin 20 Afrikasta siepattua miest\xc3\xa4 ja naista.\n_START_SECTION_\nSeminolien rinnalla Yhdysvaltoja vastaan\n_START_PARAGRAPH_\nYhdysvaltain vapaussodan (1775\xe2\x80\x931783) aikana ja sen p\xc3\xa4\xc3\xa4tytty\xc3\xa4 yh\xc3\xa4 useammat mustat pakenivat Floridaan ja eliv\xc3\xa4t l\xc3\xa4heisess\xc3\xa4 suhteessa seminoleihin. Rauhoittaakseen orjansa menett\xc3\xa4neit\xc3\xa4 georgialaisia ja carolinalaisia Yhdysvaltain hallitus yritti creekien liittokunnan avulla pakottaa mustat palaamaan takaisin is\xc3\xa4ntiens\xc3\xa4 luo. My\xc3\xb6s Floridan Uuden Espanjan hallitus oli tietoinen mustien majoittumisesta seminolien maille ja esitti vaatimuksia orjien palauttamisesta. Seminolit kuitenkin torjuivat muiden puuttumisen sis\xc3\xa4isiin asioihinsa._NEWLINE_Kun 1800-luku alkoi, seminolien, espanjalaisten ja amerikkalaisten keskin\xc3\xa4iset v\xc3\xa4lit huononivat. Alabamassa vuosina 1813-1814 k\xc3\xa4yty Creek-sota vei huomion hetkeksi toisaalle, mutta sodan p\xc3\xa4\xc3\xa4tytty\xc3\xa4 etel\xc3\xa4valtioiden huomio kiinnittyi uudelleen Floridaan, jonne mustat seminolet olivat ehtineet perustaa monia kyli\xc3\xa4. Koko etel\xc3\xa4valtioiden orjanpito-kulttuuri oli vaarassa luhistua mustien pakolaisten vuoksi ja tilanteen korjaamiseksi kenraali Andrew Jackson johti vuonna 1816 miehens\xc3\xa4 rankaisemaan seminoleja ja palauttamaan karanneet orjat is\xc3\xa4nnilleen. Mustien seminolien varuskunta "Negro Fort" poltettiin ja useita heid\xc3\xa4n kyli\xc3\xa4\xc3\xa4n h\xc3\xa4vitettiin. Sodan p\xc3\xa4\xc3\xa4tteeksi Espanja pakotettiin myym\xc3\xa4\xc3\xa4n Florida Yhdysvalloille._NEWLINE_Vuonna 1823 seminolit saivat reservaatin Floridan keskiosasta ja mustat seminolit seurasivat heid\xc3\xa4n mukanaan. Kun Andrew Jackson valittiin presidentiksi vuonna 1829, h\xc3\xa4n ehdotti ensimm\xc3\xa4isess\xc3\xa4 vuotuisessa selonteossaan kongressille ajatuksen kaikkien it\xc3\xa4isten intiaanien siirt\xc3\xa4misest\xc3\xa4 Mississippijoen l\xc3\xa4nsipuolelle. Pakkomuutto koski my\xc3\xb6s mustia seminoleja, jotka lis\xc3\xa4ksi aiottiin erottaa muista seminoleista. Kyynelten tien nimell\xc3\xa4 tunnettu pakkomuutto ei kuitenkaan k\xc3\xa4ynnistynyt hallituksen toivomalla tavalla ja tilanne johti vuonna 1835 uuteen sotaan seminolien ja Yhdysvaltain v\xc3\xa4lill\xc3\xa4. Mustat seminolit osallistuivat taisteluihin ja vihollisuudet jatkuivat vuoteen 1842.\n_START_SECTION_\nSiirtyminen Meksikoon\n_START_PARAGRAPH_\nSaman vuoden aikana mustat seminolit muuttivat Oklahoman intiaaniterritorioon, jonne siirrettiin my\xc3\xb6s p\xc3\xa4\xc3\xa4osa seminoleista. Merkitt\xc3\xa4vin seuraus sodasta oli molempien ryhmien keskin\xc3\xa4isten v\xc3\xa4lien huononeminen. Lis\xc3\xa4ksi ymp\xc3\xa4rill\xc3\xa4 asui pelkki\xc3\xa4 vihollisia kuten creekit, cherokeet, chickasawit ja choctawit, jotka kaikki kohtelivat mustia orjiaan huonosti._NEWLINE_Eniten ongelmia mustille seminoleille aiheutui heid\xc3\xa4n asemastaan intiaaniterritoriossa, sill\xc3\xa4 seminolien alistuessa creekien m\xc3\xa4\xc3\xa4r\xc3\xa4ysvallan alle, joutuivat mustat seminolit creekien orjalakien alaisiksi. Seminolit kielt\xc3\xa4ytyiv\xc3\xa4t auttamasta mustia yst\xc3\xa4vi\xc3\xa4\xc3\xa4n koska pitiv\xc3\xa4t n\xc3\xa4it\xc3\xa4 syyllisin\xc3\xa4 pakkomuuttoon. Lis\xc3\xa4ksi Yhdysvaltain oikeusministeri m\xc3\xa4\xc3\xa4r\xc3\xa4si mustat seminolit maan lain alaisiksi orjiksi ja kielsi heit\xc3\xa4 omistamasta aseita tai muuta omaisuutta. T\xc3\xa4m\xc3\xa4 oli musertava isku mustien kommuunien itsen\xc3\xa4isyydelle. Kun my\xc3\xb6sk\xc3\xa4\xc3\xa4n Yhdysvaltain armeijalta ei riitt\xc3\xa4nyt ymm\xc3\xa4rt\xc3\xa4myst\xc3\xa4 mustille seminoleille, suurin osa heist\xc3\xa4 j\xc3\xa4tti Oklahoman ja seurasi johtajaansa Juan Caballoa Meksikoon, jonne seminoli-p\xc3\xa4\xc3\xa4llikk\xc3\xb6 Wild Cat aikoi perustaa intiaanien ja mustien muodostaman siirtokunnan. Meksikon presidentti Antonio L\xc3\xb3pez de Santa Anna oli luvannut Wild Catille sopivan maa-alueen Coahuilasta._NEWLINE_My\xc3\xb6s monet is\xc3\xa4nnilt\xc3\xa4\xc3\xa4n karanneet mustat pyrkiv\xc3\xa4t Meksikoon, jossa orjuus oli kielletty. Orjien palauttamisesta luvattu palkkio sai palkkionmets\xc3\xa4st\xc3\xa4j\xc3\xa4t liikkeelle ja t\xc3\xa4h\xc3\xa4n orjien j\xc3\xa4ljitt\xc3\xa4miseen osallistuivat muun muassa comanchet, jotka kohtelivat s\xc3\xa4\xc3\xa4lim\xc3\xa4tt\xc3\xb6m\xc3\xa4sti kiinni saamiaan mustia._NEWLINE_Coahuilassa Caballon ja Wild Catin ryhm\xc3\xa4t perustivat kaksi erillist\xc3\xa4 siirtokuntaa, jotka molemmat antoivat aseellista tukea Meksikon armeijalle ja valvoivat Yhdysvaltain puolelta tulleita rajanylityksi\xc3\xa4. Mustien seminolien nimi muuttui muotoon mascogos ja he perustival El Moralin siirtokunnan, joka tarjosi suojapaikan rajan yli tulleille pakolaisille. Vuonna 1855 joukko Texasin rangereita l\xc3\xa4hetettiin tuhoamaan semiinolien asutukset, mutta mustien ja intiaanien saumaton yhteisty\xc3\xb6 pys\xc3\xa4ytti hy\xc3\xb6kk\xc3\xa4ykset ja rangerit joutuivat vet\xc3\xa4ytym\xc3\xa4\xc3\xa4n Texasiin. Kun Wild Catin siirtolunnan soturit 1860-luvun alussa palasivat takaisin Oklahomaan, mustat seminolit j\xc3\xa4iv\xc3\xa4t Meksikoon. Vasta 1870-luvun alussa, kun orjuus Yhdysvalloissa oli kielletty, osa mustista seminoleista siirtyi Oklahomaan. Heille luvattiin t\xc3\xa4ysi armeijan suojelu heid\xc3\xa4n liittyess\xc3\xa4\xc3\xa4n uudelleen seminoleihin. Yhdysvaltain armeija palkkasi monia mustia seminoleja my\xc3\xb6s tiedustelijoiksi etel\xc3\xa4isille sotakentille ja vuonna 1875 kolme tiedustelijaa palkittiin kongressin my\xc3\xb6nt\xc3\xa4m\xc3\xa4ll\xc3\xa4 Medal of Honorilla.\n_START_SECTION_\nNykyaika\n_START_PARAGRAPH_\nNyky\xc3\xa4\xc3\xa4n mustien seminolien j\xc3\xa4lkel\xc3\xa4iset asuvat hajallaan eri puolilla Yhdysvaltoja ja Karibian saaristoa. Suurin ryhm\xc3\xa4 asuu Seminolen piirikunnassa Oklahomassa, jossa heid\xc3\xa4n lasketaan seminolien kansakunnan j\xc3\xa4seniksi. Texasissa asuu edelleen Yhdysvaltain ratsuv\xc3\xa4ess\xc3\xa4 palvelleiden mustien seminolien j\xc3\xa4lkel\xc3\xa4isi\xc3\xa4 ja Nacimenton kaupungista Coahuilasta l\xc3\xb6ytyy oma yhteis\xc3\xb6ns\xc3\xa4. Floridasta sotia paenneiden esi-isi\xc3\xa4n j\xc3\xa4lkel\xc3\xa4isi\xc3\xa4 asuu edelleen Bahaman Andros-saarilla. N\xc3\xa4m\xc3\xa4 ryhm\xc3\xa4t ovat kadottaneet l\xc3\xa4hes kaikki kontaktit toisiinsa.\n_START_SECTION_\nKulttuuri\n_START_PARAGRAPH_\nMustien seminolien kulttuuri muotoutui 1800-luvun alussa ja sis\xc3\xa4lsi sekoituksen intiaani-, orja- ja afrikkalaisvaikutteita. Heid\xc3\xa4n k\xc3\xa4ytt\xc3\xa4m\xc3\xa4ns\xc3\xa4 vaatetus noudatteli seminolien tyylisuuntaa ja my\xc3\xb6s ruoanvalmistukseen liittyv\xc3\xa4t asiat oli omaksuttu seminoleilta. Uskonto muotoutui monien eri uskontojen toisiinsa sulautumisesta ja kylien nimiss\xc3\xa4 heijastui aito afrikkalainen perinne. Mustien seminolien alun perin puhumasta englannin kielest\xc3\xa4 muodostui afroseminolinen kreoli._NEWLINE_Mustat seminolit muodostuivat kolmesta eri luokasta, jotka olivat: orjat, verovelvolliset ja vapaat mustat. Kaikki luokat kuuluivat seminolien liittolaisuuteen vaikkakin vapaiden mustien luokka muodosti omia kyli\xc3\xa4\xc3\xa4n seminolien asutusten l\xc3\xa4helle. Kyliss\xc3\xa4 heill\xc3\xa4 oli omat johtajansa ja poliittiset j\xc3\xa4rjestelm\xc3\xa4ns\xc3\xa4.Orjan asemassa olevat olivat varakkaiden p\xc3\xa4\xc3\xa4llikk\xc3\xb6sukujen orjia. Er\xc3\xa4iden arvelujen mukaan orjat olivat brittil\xc3\xa4isten upseerien antamia "kuninkaan lahjoja" vastineeksi seminolien tekemille palveluksille. Aikalaisl\xc3\xa4hteiden mukaan mustat ottivat kiinte\xc3\xa4sti osaa seminolien hy\xc3\xb6kk\xc3\xa4yksiin 1790-luvulta eteenp\xc3\xa4in.'